text: Iesumasyl
  Skiednis[bewurkje seksje | boarne bewurkje]
  Untstean[bewurkje seksje | boarne bewurkje]
  By Iesumasyl komt de Suderie, in âlde seeslink, út yn de eardere Lauwerssee. Al yn 11e iuw moat dêr in slûs west hawwe, mar folle is dêr net oer bekend. Om 1670 hinne waard de syl by Eastrum ôfsletten. Dat besjutte dat East-Dongeradiel in nij plak sykje moast foar de ôfwettering. De kar foel op Iesumasyl. De Steaten besleaten om dêr de nije Slûs Iesumasyl te bouwen.
  De dyk waard ek ferlein sa dat der nij lân kaam. Yn 1671 waard mei it wurk út ein setten. It tafersjoch kaam yn hannen fan Michaël Baron fan Schwartzenberg en Hohelandsberg, grytman fan Dantumadiel, en Philip Vegelin fan Claarbergen, grytman fan Haskerlân. Der waard ek in goede ôfspraak makke oer de kosten. It gie oars faak sa dat men de lêsten foar de ôffier fan it wetter eins net betelje woe, want dat waard beskôge as in saak foar dejingen dy't ticht by de slûs wennen.
  Feroarings oan de syl[bewurkje seksje | boarne bewurkje]
  Yn 1745 is de slûs fernijd en op 'e nij yn 1931 om't der doe in nij elektrysk gemaal delsetten waard en de slûs troch de Pealwjirm (Teredo navalis) oantaast wie[1]. It gemaal De Dongeradielen moast der foar soargje dat de Dongeradielsters drûge fuotten holden. De arsjitekt Booijenga hat der in kreas bouwurk fan makke.
  It gemaal is sa bleaun as yn 1930. Allinne yn 1979 waard it automatisearre. As it wetter op in bepaalde hichte stiet, beginne de pompen fansels te wurkjen.
  Namme[bewurkje seksje | boarne bewurkje]
  Iezumasyl soe syn namme krigen hawwe fan de earder buorskip Iezumabuorren. Der is in teory dat dy de namme wer krigen hat fan de ferneamde stêd Esonstêd. Oft dy stêd der wier ea west hat is lykwols net wis. Iesumasyl waard yn it ferline ek wol Eanjumersyl neamd.